KLASA: 034-06/24-01/11

URBROJ: 711-02-02/06-2025-4

Zagreb, 3. travnja 2025.

 **SANJA ŠARČEVIĆ**

 **Pročelnica Općine Andrijaševci**

**Predmet: očitovanje na zahtjev Sanje Šarčević**

 ***-daje se***

Povjerenstvo za odlučivanje o sukobu interesa (u daljnjem tekstu: Povjerenstvo) dana 21. ožujka 2025. godine zaprimilo je zahtjev za očitovanjem koji je podnijela Sanja Šarčević, pročelnica Općine Andrijaševci.

U podnesenom zahtjevu podnositeljica navodi da je Općina Andrijaševci raspisala otvoreni postupak javne nabave male vrijednosti za izvođenje radova te da je projekt financiran EU sredstvima. Nadalje, navela je da su u postupku pristigle četiri ponude od kojih je jedna zajednica ponuditelja koju čine trgovačko društvo u 100% vlasništvu općine i privatna tvrtka. Navedeno je da je nositelj zajednice ponuditelja trgovačko društvo u 100% vlasništvu općine i da bi ono izvelo veći dio radova te da je njihova ponuda ujedno i ekonomski najpovoljnija te ispunjava sve uvjete iz dokumentacije o nabavi. Nadalje, navedeno je da sukladno članku 79. Zakona o javnoj nabavi nema sukoba interesa jer je općinski načelnik jedini član skupštine trgovačkog društva u 100% vlasništvu Općine, po funkciji. Zaključno je postavljen upit može li se navedena ponuda prihvatiti i odabrati. Na dodatno traženje Povjerenstva podnositeljica je navela da općinski načelnik ne donosi odluke o poslovnim odnosima navedenog trgovačkog društva, nego o tome odlučuje direktor, kojeg imenuje općinski načelnik.

Zahtjev u ovom predmetu odnosi se na tumačenje odredbi ZSSI-a, stoga Povjerenstvo u sastavu Aleksandre Jozić-Ileković, predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, članova Povjerenstva, povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a- na 76. sjednici održanoj 03. travnja 2025. godine, podnositeljici daje očitovanje, kako slijedi.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. propisano je da ako nije drukčije propisano zakonom da će se obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ističe da nije protivno odredbama ZSSI-a da Općina Andrijaševci donese odluku o odabiru zajednice ponuditelja koju čine trgovačko društvo u 100% vlasništvu općine i privatna tvrtka, kao najpovoljnije ponude u postupku javne nabave te da s istom sklopi ugovor o izvođenju radova. Međutim, imajući u vidu da u konkretnom slučaju ipak postoji odnos zavisnosti s obzirom da općinski načelnik Općine Andrijaševci imenuje direktora društva u vlasništvu jedinice lokalne samouprave s kojim općina stupa u poslovni odnos, Povjerenstvo ukazuje da se općinski načelnik dužan izuzeti od donošenja odluka i sklapanja ugovora te je dužan ovlaštenje prenijeti na zamjenika, odnosno na pročelnika ili drugog službenika jedinice lokalne samouprave ukoliko nema zamjenika uz napomenu da ovlaštenje mora biti u obliku specijalne punomoći uz navođenje funkcije osobe na koju se ovlast prenosi te mora biti sastavni dio ugovora

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana